b'\n_START_ARTICLE_\nU.S. News & World Report\n_START_PARAGRAPH_\nU.S. News & World Report on yhdysvaltalainen uutisaikakauslehti, jonka toimitus sijaitsee Yhdysvaltain p\xc3\xa4\xc3\xa4kaupungissa Washingtonissa. Lehden omistajayhti\xc3\xb6n (U.S. News & World Report, L.P.) p\xc3\xa4\xc3\xa4konttori sijaitsee Daily News Buildingissa New Yorkissa. U.S. News perustettiin vuonna 1933 ja vuonna 1945 perustettiin ulkomaanuutisiin keskittynyt lehti World Report. Lehdet yhdistyiv\xc3\xa4t vuonna 1948. Sek\xc3\xa4 U.S. Newsin ett\xc3\xa4 World Reportin perustaja oli David Lawrence (1888\xe2\x80\x931973) ja lehden nykyinen omistaja on Mortimer Zuckerman, joka hankki lehden omistukseensa vuonna 1984._NEWLINE_U.S. News & World Reportin p\xc3\xa4\xc3\xa4kilpailijat ovat Time ja Newsweek. Lehte\xc3\xa4 julkaistiin pitk\xc3\xa4\xc3\xa4n viikoittain ja vuoden 2009 alusta kerran kuukaudessa. Lehden levikki laski voimakkaasti 2000-vuosikymmenen lopulla. Vuonna 2007 lehden levikki oli noin kaksi miljoonaa, vuonna 2008 noin 1,7 miljoonaa ja vuonna 2009 noin 1,3 miljoonaa. Vuoden 2010 lopulla uutisoitiin lehden s\xc3\xa4\xc3\xa4nn\xc3\xb6llisen julkaisun paperiversiona lopettamisesta vuodesta 2011 alkaen._NEWLINE_U.S. News & World Report on julkaissut vuodesta 1983 alkaen luetteloa Yhdysvaltain parhaista yliopistoista ja collegeista. Vuodesta 1990 lehti on julkaissut luetteloa my\xc3\xb6s Yhdysvaltain parhaista sairaaloista. Vaikka lehden viikoittainen ja my\xc3\xb6hemmin my\xc3\xb6s kuukausittainen julkaisu on lopetettu, n\xc3\xa4it\xc3\xa4 luetteloja on kerrottu julkaistavan jatkossakin my\xc3\xb6s paperiversiona.'